b'\n_START_ARTICLE_\nRunni\n_START_PARAGRAPH_\nRunni on kyl\xc3\xa4 Iisalmessa Kiurujoen varrella, kaupungista runsaat 20 kilometri\xc3\xa4 Kiuruvedelle p\xc3\xa4in. Vuoden 1970 kuntaliitokseen asti Runni kuului Iisalmen maalaiskuntaan. Kyl\xc3\xa4ss\xc3\xa4 ja sen l\xc3\xa4hipiiriss\xc3\xa4 sijaitsee n. 300 taloutta. Kyl\xc3\xa4ll\xc3\xa4 on oma kauppa ja koulu. Runnin kyl\xc3\xa4 on omaleimainen: luonto ja varhaisen kylpyl\xc3\xa4toiminnan, laivaliikenteen ja rautatien historia ovat muokanneet siit\xc3\xa4 omaper\xc3\xa4isen. Runni on yksi Iisalmen merkitt\xc3\xa4vimmist\xc3\xa4 perinnemaisemakohteista ja museovirasto on listannut Runnin kylpyl\xc3\xa4n ja Saarikosken kanavan valtakunnallisesti merkitt\xc3\xa4viin rakennettuihin kulttuuriymp\xc3\xa4rist\xc3\xb6ihin Suomessa._NEWLINE_Kyl\xc3\xa4n nimi tulee ruotsin kielen l\xc3\xa4hdett\xc3\xa4 tarkoittavasta sanasta brunn. Runnin terveysvett\xc3\xa4 pulppuava l\xc3\xa4hde tuli tunnetuksi jo 1700-luvulla.\n_START_SECTION_\nL\xc3\xa4hde\n_START_PARAGRAPH_\nKuopion kunnanl\xc3\xa4\xc3\xa4k\xc3\xa4ri Emannuel Elfvenberg kulki virkamatkallaan 1770-luvulla pitkin Kiurujokea. H\xc3\xa4n kohtasi paimenen, joka kaitsi lampaitaan. Elfvenberg kummasteli lampaiden sorkkia peitt\xc3\xa4v\xc3\xa4\xc3\xa4 paksua ja punaisenruskeaa savikerrosta. Paimen kertoi l\xc3\xa4hettyvill\xc3\xa4 olevasta ehtym\xc3\xa4tt\xc3\xb6m\xc3\xa4st\xc3\xa4 l\xc3\xa4hteest\xc3\xa4, jonka vett\xc3\xa4 juodessaan lampaat likasivat itsens\xc3\xa4. _NEWLINE_Tarkemmin asiasta kyselty\xc3\xa4\xc3\xa4n Elfvenberg sai kuulla, ett\xc3\xa4 l\xc3\xa4hteen vedell\xc3\xa4 oli suorastaan ihmeit\xc3\xa4 tekev\xc3\xa4, parantava vaikutus. Er\xc3\xa4s kalastajam\xc3\xb6kiss\xc3\xa4 asuva vaimo oli kitunut pitk\xc3\xa4\xc3\xa4n sairaana, mutta juotuaan vett\xc3\xa4 h\xc3\xa4n oli parantunut kivuistaan ja vaivoistaan.  Toinen tarina kertoi kuuromyk\xc3\xa4st\xc3\xa4, joka oli vett\xc3\xa4 juotuaan vaipunut pariksi vuorokaudeksi syv\xc3\xa4\xc3\xa4n uneen. H\xc3\xa4nen her\xc3\xa4tty\xc3\xa4\xc3\xa4n kuulo ja puhekyky olivat palanneet._NEWLINE_Elfvenberg ilmoitti tiedot maan ylimmille l\xc3\xa4\xc3\xa4kint\xc3\xa4viranomaisille. L\xc3\xa4hteen vesi tutkittiin ja sen havaittiin olevan poikkeuksellisen rautapitoista, tuolloisten arvioiden mukaan jopa parempaa kuin ulkomaiset kivenn\xc3\xa4is- ja terveysvedet.\n_START_SECTION_\nRunni-Instituutti\n_START_PARAGRAPH_\nKylpyl\xc3\xa4n vieress\xc3\xa4 toimii luontaishoitojen koulutuskeskus Runni-Instituutti. Instituutissa koulutetaan sauna- ja kylpyosaajia kylvett\xc3\xa4j\xc3\xa4koulutuksessa, lis\xc3\xa4ksi j\xc3\xa4senkorjaajia, vy\xc3\xb6hyke-, aroma- ja shiatsuterapeutteja. Ammattiin johtavien koulutusten lis\xc3\xa4ksi j\xc3\xa4rjestet\xc3\xa4\xc3\xa4n lyhytkursseja. Runni-Instituutti aloitti toimintansa 2005 hankkeena. Nykyisin instituutti on osa Villa Runni Oy:n toimintaa. Yrityksell\xc3\xa4 on my\xc3\xb6s Sohvin Puoti ja Hoitola Sohvi.\n_START_SECTION_\nRunnin seisake\n_START_PARAGRAPH_\nIisalmen ja Ylivieskan v\xc3\xa4lisen rautatien ensimm\xc3\xa4inen seisake on taajamajunien k\xc3\xa4ytt\xc3\xa4m\xc3\xa4 Runnin seisake. Aikataulun mukaan matka Iisalmesta Runnille kest\xc3\xa4\xc3\xa4 12 minuuttia.'